Μ.Ο. Απόλλων Αρναίας

Το έτος 1911 τοποθετήθηκε Μητροπολίτης στην Αρναία ο αείμνηστος Σωκράτης Σταυρίδης. Ο νέος Μητροπολίτης είχε μεταξύ άλλων, πάρα πολύ μεγάλη ευαισθησία για τον πολιτισμό, τον αθλητισμό, το θέατρο, τα γράμματα, την μουσική και ιδίως για την πρόοδο και προκοπή της νεολαίας, αγοριών και κοριτσιών. Έτσι μέσα στο ποιμαντορικό και κοινωνικό του έργο, άρχισε να ιδρύει Συλλόγους και Σωματεία των νέων και όχι μόνο, που ανεβάζουν το μορφωτικό και πολιτιστικό επίπεδο των κατοίκων της Αρναίας και της Μητροπολιτικής του περιφέρειας. Μεταξύ των άλλων, ίδρυσε και τον «Μουσικογυμναστικό Όμιλο Απόλλων Αρναίας», περίπου το 1912-1913 προ του 1ου Παγκοσμίου Πολέμου, σύμφωνα πάντοτε με μαρτυρίες και έγγραφα που υπήρχαν καθώς και δημοσιεύσεις, όπως την εφημερίδα της Πολιτιστικής και Επιμορφωτικής Εταιρείας Αρναίας «ΑΝΤΙΛΑΛΟΙ ΤΗΣ ΑΡΝΑΙΑΣ», φύλλο 8ου Οκτωβρίου - Νοεμβρίου 1976.

    Κατά την περίοδο του 1ου Παγκοσμίου Πολέμου (1914-1918) αδράνησε προσωρινά η δράση του και συνεχίσθηκε μετά τον πόλεμο. Ονομάσθηκε Όμιλος Μουσικογυμναστικός, γιατί είχε διάφορα τμήματα όπως: Τμήμα Μουσικής (πνευστά και αργότερα μαντολινάτα), Γυμναστικής και Ποδοσφαίρου, Θεάτρου και Τεχνών και άλλων.

Tον Απρίλιο του 1976, δημοσιεύθηκε η πρώτη φωτογραφία της ποδοσφαιρικής ομάδας του ΑΠΟΛΛΩΝΑ Αρναίας το έτος 1929 και για άλλους το 1924.

Την εποχή εκείνη,  δεν υπήρχαν ομάδες στη Χαλκιδική για να μπορεί ο ΑΠΟΛΛΩΝ να παίξει ποδόσφαιρο και ένεκα τούτου, βρίσκαμε ομάδες από άλλες περιοχές της Μακεδονίας, όπως Σέρρες, πρώτη Σερρών, Νιγρίτα και λοιπές, καθ΄ ότι με αυτές τις περιοχές είχαμε και «δούναι λαβείν» με τα εμπόρια και τα καπνά.
    Το σπουδαιότερο όμως φαινόμενο, για τα χρόνια εκείνα τα προπολεμικά ήταν, ότι ο «ΑΠΟΛΛΩΝ Αρναίας» είχειδιόκτητο γήπεδο, που καμία ομάδα χωριού δεν είχε.

    Μπροστά από τον 2ο Παγκόσμιο Πόλεμο (1940-1944) δηλαδή στη δεκαετία του 1930, εκτός από τη μουσική μπάντα των πνευστών που υπήρχε από πολλά χρόνια πριν, δημιούργησε και ομάδα μαντολινάτων με πολύ αξιόλογους ερασιτέχνες μουσικούς και εκτελεστές συμπατριώτες μας. Ο Παγκόσμιος Πόλεμος, η κατοχή και ο εμφύλιος (από 1940 ως 1950) σταμάτησε όλα τα τμήματα του Μ.Ο. ΑΠΟΛΛΩΝΑ Αρναίας. Μετά το 1951 άρχισαν να λειτουργούν ορισμένα από αυτά, η Μουσική Μπάντα και το Ποδοσφαιρικό και Αθλητικό Τμήμα.

    Την μουσική μπάντα, αφού βγήκαν από τα κιβώτια που ήταν κρυμμένα τα μουσικά όργανα που με επιμέλεια του Μητροπολίτη Σωκράτη είχαν κρυφτεί το 1940, την ανέλαβε ο Δήμος Αρναίας και ονομάσθηκε: «ΦΙΛΑΡΜΟΝΙΚΗ ΤΟΥ ΔΗΜΟΥ ΑΡΝΑΙΑΣ». Έτσι έμεινε στον Μ.Ο ΑΠΟΛΛΩΝΑ το αθλητικό και ποδοσφαιρικό μόνο τμήμα. Η ονομασία όμως δεν άλλαξε.
    Μπήκε διοικητικό Συμβούλιο στον ΑΠΟΛΛΩΝΑ και ξεκίνησε σιγά - σιγά τις προπονήσεις για την ποδοσφαιρική ομάδα με διάφορους ερασιτέχνες προπονητές.

Αυτή ήταν μία από τις καλύτερες εποχές και περιόδους του ΑΠΟΛΛΩΝΑ . Όλοι οι ποδοσφαιριστές αγαπημένοι μεταξύ τους, αλλά και με τη Διοίκηση. Όλοι έπαιζαν για τη φανέλα . Βέβαια δεν υπήρχαν πρωταθλήματα και έπαιζε οΑΠΟΛΛΩΝ μόνο φιλικούς αγώνες.

    Δεν μπορούσε ο ΑΠΟΛΛΩΝ να βρει αντιπάλους ομάδες από τη Χαλκιδική, γιατί δεν υπήρχαν, εκτός από ελάχιστες. Φέρναμε ομάδες τις περισσότερες φορές από Θεσσαλονίκη και άλλες περιοχές της Μακεδονίας. Είτε χάναμε είτε κερδίζαμε, τις περιποιούμασταν και τις διασκεδάζαμε με την φιλαρμονική της Αρναίας. Οι ποδοσφαιριστές για να μετακινηθούν, έβαζαν από την τσέπη τους χρήματα ώστε να μπορέσουν να πάνε να παίξουν σε διάφορα μέρη.

    Στη ΔΕΚΑΕΤΙΑ 1960-1970 ο ΑΠΟΛΛΩΝ είχε μία ομάδα πολύ ισχυρή και ελάμβανε μέρος σε όλες τις διοργανώσεις και τα πρωταθλήματα που άρχισαν να γίνονται. Στη Διοίκηση του ΑΠΟΛΛΩΝΑ ήταν άτομα με μεγάλο ζήλο και θέληση, και άρχισαν να γίνονται εντατικές προπονήσεις ακόμα και από επαγγελματίες προπονητές

   Τον Φεβρουάριο του 1980  ο ΑΠΟΛΛΩΝ στέφθηκε ΚΥΠΕΛΛΟΥΧΟΣ ΧΑΛΚΙΔΙΚΗΣ.  Η Επόμενη χρονιά  πήγε πολύ καλά και ετοιμάσθηκε αρκετά ώστε τον Απρίλιο του 1981 ο ΑΠΟΛΛΩΝ να βγει ΠΡΩΤΑΘΛΗΤΗΣ ΧΑΛΚΙΔΙΚΗΣ.

   Ο σύλλογος κατά καιρούς διατηρούσε και τμήμα στίβου με συμμετοχή των αθλητών του σε αγώνες στη Χαλκιδική αλλά και σε όλη την Ελλάδα. Κορυφαία εκδήλωση ήταν η διοργάνωση στην Αρναία των αγώνων στίβου ΄ΣΩΚΡΑΤΕΙΑ΄ εις μνήμην του αειμνήστου Μητροπολίτη Σωκράτη, με συμμετοχή Πρωταθλητών – αθλητών από όλη τη Βόρεια Ελλάδα. Το τμήμα έγινε ανεξάρτητος σύλλογος το 2016 με την ονομασία Α.Σ. Άρνη.  

Σήμερα διατηρεί τμήματα Ποδοσφαίρου και Καλαθοσφαίρισης. Η ομάδα μπάσκετ από την ίδρυσή της το 1985 έως και σήμερα με αξιόλογους αθλητές από την Αρναία και την γύρω περιοχή πρωταγωνιστεί  στο πρωτάθλημα της Χαλκιδικής, με αποκορύφωμα την άνοδό της και την παραμονή για τρία χρόνια στη Γ ΄  Εθνική κατηγορία.

    Το ποδοσφαιρικό τμήμα  πανηγύρισε την περίοδο 2009-2010  την κατάκτηση του Πρωταθλήματος Χαλκιδικής και την άνοδο στη Δ΄  Εθνική κατηγορία στην οποία παραμένει με πολύ καλή πορεία. Τον Μάιο του 2011 στέφθηκε ΚΥΠΕΛΛΟΥΧΟΣ  ΧΑΛΚΙΔΙΚΗΣ για δεύτερη φορά στην ιστορία του.

Όλα αυτά είναι συνέπεια της μεγάλης προσπάθειας που γίνετε  στα παιδικά και εφηβικά τμήματα του συλλόγου μέσω των Ακαδημιών, όπου καλλιεργούν τον αθλητισμό 150 παιδιά της περιοχής μας.

Παραπομπές 

 
Αθλητικοί σύλλογοι Χαλκιδικής
Ιδρύσεις αθλητικών συλλόγων το 1913
Ποδοσφαιρικές ομάδες Ελλάδας
Ιδρύσεις ποδοσφαιρικών ομάδων το 1913
Ελληνικοί σύλλογοι πετοσφαίρισης
Ελληνικοί σύλλογοι στίβου